runetrust/blame-folketinget-dk huggingface dataset:
Helle Bonnesen (KF), 2024-01-18:
Tanken om stop for udviklingsbistand til de palæstinensiske selvstyreområder er jo en debat, vi principielt har haft kørende siden oktober, hvor Hamas angreb Israel.
Og med den uro, vi nu ser i området Israel-Palæstina, står vi alle sammen over for den ene dilemmafyldte problemstilling efter den anden.
Efter at udviklingsbistanden så blev sat på pause, er den efterfølgende genoptaget, og i mellemtiden er konflikten imidlertid taget endnu mere til, og vi ser med stor bekymring på den lokale opbakning til Hamas.
I dag mener over halvdelen af palæstinenserne, at Hamas fortjener at lede det palæstinensiske folk, og det er stærkt bekymrende.
Vi er nødt til at se en demokratisk udvikling og en stærkere lokal ledelse modsat i dag, hvor der nærmest er en ikkeeksisterende ledelse eller i hvert fald en ledelse, vi klart tager afstand fra – det er helt grundlæggende, før vi sender de danske skattekroner af sted, for vi skal sikre, at vores bistand ender i de rigtige hænder.
For Konservative har det været afgørende vigtigt, at dette forslag ikke stopper for den humanitære nødhjælp, ligesom den heller ikke blev stoppet i efteråret, da vi ellers satte bistanden på pause.
Og jeg kan forstå på både forslagsstillerne og udvalgsbetjeningen, at det ikke er tilfældet med forslaget her.
Samtidig er Konservative også meget tilfredse med, at støtten fra Danmark senest er blevet øget, for så vidt gælder den humanitære indsats.
Det er den støtte, vi mener giver allermest mening nu, nemlig fødevarer og medicin.
Den endelige melding fra Konservative er, at vi stemmer for forslaget, som det ligger.
Det er samtidig vigtigt for mig at pointere, at vi støtter en stærk humanitær indsats, og at vi følger udviklingen tæt og håber på snarlig at kunne åbne for udviklingsbistanden igen, så vi sammen kan arbejde mod et mere demokratisk og mere fredeligt Mellemøsten.
Gunvor Wibroe (S), 2024-01-18:
Tusind tak for ordet, og tak for talen.
Og det flugter jo ikke med, at man kigger på det og åbner op for det igen.
Så jeg synes, vi bliver nødt til at bede De Konservative om at svare på det her: Giver det ikke bedre mening, at De Konservative stemmer nej til det her forslag?
For intentionen i forslaget er jo ikke det, som ordføreren står og støtter.
Helle Bonnesen (KF), 2024-01-18:
Jamen det synes jeg også har været humlen i det her forslag.
Altså, man kan sige, at på området her er der jo ikke nogen normalitet lige nu.
Hvis vi ser tilbage til efteråret 2023, havde vi jo en bistand, som vi valgte at stoppe og så sætte i gang igen.
Så vi er jo allerede i et forløb, hvor vi ligesom tjekker ind og tjekker ud.
Vi mener, at som det ser ud lige nu, giver det mest mening at sige, at vi stopper, og så kan vi jo lave ekstraordinære tiltag, som vi f.eks. har gjort for nylig med en stærkere humanitær indsats.
Gunvor Wibroe (S), 2024-01-18:
Der vil jeg sige, at det, vi gjorde i efteråret, den 10. oktober 2023, jo var at sætte udviklingsbistanden på pause – ikke at stoppe den, men sætte den på pause, mens man tryktestede den.
Og der var ikke noget at komme efter.
Det var bare lige for at understrege det.
Helle Bonnesen (KF), 2024-01-18:
Jamen det er rigtigt – om det så hedder at stoppe eller sætte på pause.
Og vi vælger så i det her tilfælde at sige, at vi synes, at forslaget, som det foreligger, giver bedst mening for os.
Jeppe Søe (M), 2024-01-18:
Jeg må bare sige, at jeg undres, for jeg synes jo, at det, ordføreren siger her, ikke hænger sammen med ordet permanent.
Nu er det ikke for at stå og drøfte et enkelt ord, men det er et ret vigtigt ord, for det betyder jo, at man ikke har tiltro til, at ministeriet, ministeriets folk og i det hele taget den styrelse, der sørger for udviklingsbistand til rigtig mange lande, løbende holder øje med, hvad vi giver støtte til, og hvad vi ikke giver støtte til.
Her vil I permanent stoppe støtten til de palæstinensiske selvstyreområder, og det betyder jo så, at vi skal have det op i salen igen, hvis tingene bliver bedre, og så skal vi tage en ny beslutning.
Tænk, hvis vi gjorde det i forbindelse med al den udviklingsbistand, vi sender ud til alle mulige lande.
Så ville vi få meget travlt hernede, og jeg tror også, det ville blive på et andet niveau end det, som foregår ovre i ministeriet, og som bliver varetaget af nogle embedsfolk, som jeg stadig væk håber og tror at de fleste partier herinde har tillid til, for ellers går det da meget, meget galt
Helle Bonnesen (KF), 2024-01-18:
Jamen vi vælger jo her at se på en sag, som er så speciel for os lige præcis nu.
Det her er jo, som jeg siger, ikke normalitet.
Det her er jo en helt speciel sag, og jeg synes, det er fair og giver god mening at behandle den som et særligt tilfælde.
Og der mener vi altså, at den bedste hjælp, vi lige nu kan give, er den humanitære, og vi føler ikke, at vi skal fokusere på udviklingsbistanden.
Jeppe Søe (M), 2024-01-18:
Hvis man kigger på udviklingsbistanden og alle de steder, hvor vi giver bistand, er det her i virkeligheden ikke så speciel en sag.
Den er i medierne, det erkender jeg; den er kæmpestor, og det er noget, som vi alle sammen taler om, det erkender jeg.
Men der er jo også masser af udviklingsbistand, der går til lande, vi meget, meget sjældent taler om, og hvor de også har forskellige virkelig store problemer, og hvor vi måske ovenikøbet kan have samme diskussion om, hvorvidt pengene går til fuldstændig det rigtige, men hvor vi alligevel vælger, ikke hernede i salen, men ovre i et ministerium, at have en styrelse, der tænker på og følger med i, hvor hver enkelt krone går hen, så vi stadig væk kan få noget udvikling de steder.
Så det er jo ikke så specielt.
Vi støtter faktisk steder, der har brug for det.
Charlotte Munch (DD), 2024-01-18:
Det er jo så nok der, den allerstørste forskel på ordføreren og mig og mit parti ligger.
Vi har behov for at være fuldstændig klokkeklare i, at vi ikke støtter en terrororganisation som Hamas.
Jeppe Søe (M), 2024-01-18:
Igen er jeg jo selvfølgelig enig, og tusind tak for rosen endnu en gang.
Jeg siger jo bare, at vi ville få en anden debat.
Min tale var ganske klar på, at vi mener, at tingene er undersøgt, og at vi mener, at vi støtter en god fremdrift, som vi virkelig har behov for i det område; det må vi alle sammen være enige om.
Men derfor kan man godt få en anden og mere nuanceret debat af, at tingene ikke bare bliver noget med et stop for alt og ud af resten, men at man rent faktisk får en mere nuanceret samtale i det her Ting.
Det havde jeg håbet på.
Henrik Dahl (LA), 2024-01-18:
Men de penge, som man pumper ind i økonomien i Gaza til at opretholde det, man kan kalde for normale statsfunktioner, f.eks. skoler eller hospitaler, er jo med til at tilsløre, hvordan Hamas selv prioriterer.
De er jo med til at tilsløre, at man bruger enormt mange penge på våben og militær infrastruktur.
Er det virkelig Danmarks opgave at tilsløre for alverden, hvordan Hamas faktisk disponerer?
Jeppe Søe (M), 2024-01-18:
Nu er det heller ikke Danmark, der tilslører, for det er jo det, der ifølge ordførerens ord foregår dernede.
Jeg vil minde om, at jeg netop i min tale sagde, at jeg synes, det her forslag angriber hele vores udviklingsbistand og hele grundtanken i den måde, vi giver bistand på til masser af lande.
For det, som ordføreren her mener, er jo, at vi i virkeligheden nærmest kun kan støtte Norge, Sverige, Færøerne og måske en lille smule Grønland eller andre, som er fuldstændig på linje med os, men at vi netop ikke kan støtte de steder, som rent faktisk har allermest brug for hjælpen.
Og det, vi støtter der, er jo ikke det palæstinensiske selvstyre, men vi støtter de kræfter, som gerne vil noget andet.
Gunvor Wibroe (S), 2024-01-18:
Tak for ordet.
Jeg vil bare lige takke Moderaternes ordfører for en rigtig god tale.
Det vil sige, at det, der sker, når det er sådan, at vi støtter projekter derude, jo netop er det, at vi skubber på i forhold til nogle mennesker, så de rent faktisk ser, at der er et alternativ, så de ser, at det er menneskerettighedsvejen, de skal gå, at det er ligestillingsvejen, de skal gå, at det er demokratiets vej, de skal gå.
Det er den slags kræfter, som udviklingsbistanden bl.a. er beregnet til, og det er den vej, vi skal gå.
Tak for ordet.
Jeppe Søe (M), 2024-01-18:
Som jeg sagde tidligere, er det jo dejligt at være belastet af viden.
Jeg er helt enig.
Det er udviklingsbistand, det er jo ikke afviklingsbistand, og vi skal heller ikke afvikle udviklingsbistanden.
Og nu bliver det sådan lidt mere og mere og mindre og mindre, men det er sådan set der, hvor jeg står.
Gunvor Wibroe (S), 2024-01-18:
Tak for ordet.
Og tak til Danmarksdemokraternes ordfører for talen.
Jeg har et meget konkret spørgsmål.
Altså, det forslag, der er fremsat af Danmarksdemokraterne, Nye Borgerlige og Liberal Alliance, går jo på at stoppe dansk udviklingsbistand til Palæstina permanent, og nu åbner Danmarksdemokraterne op for, at det er midlertidigt.
Det kunne vi egentlig godt tænke os at få uddybet: Hvad er midlertidigt?
Vil det sige, at man nu laver om på beslutningsforslaget, eller hvordan?
For der er altså nogle lidt miksede signaler her.
Tak for ordet.
Charlotte Munch (DD), 2024-01-18:
Nej, jeg synes sådan set ikke, at der er nogen miksede signaler.
Jeg gjorde det meget klart, at vi var klar til at støtte op om, at det var et permanent stop af udviklingsbistand.
Men det, jeg også sagde, var, at hvis det er sådan, at tingene ændrer sig – og sådan er det jo i verden, altså at mange ting ændrer sig undervejs – så er vi da åbne for at se på en mulig støtte senere hen.
Men det kræver altså, at Hamas er væk, og at vi ligesom har en helt anden konstellation, end vi har i øjeblikket, i Israel.
Gunvor Wibroe (S), 2024-01-18:
Så det vil sige, at det, vi kan konkludere, er, at det altså ikke er permanent, altså at det måske er en åbning på et eller andet tidspunkt.
Så vil jeg også lige skynde mig at spørge til noget andet.
Forslagsstilleren siger, at dansk støtte direkte eller indirekte går til Hamas.
Altså, vi er i Socialdemokratiet meget betryggede i det, Udenrigsministeriet og EU siger.
Så er der en viden, Danmarksdemokraterne har, som vi ikke har?
Så vil jeg jo bede dem om at orientere Udenrigsministeriet, for det er jo sindssyg vigtigt.
Så det kunne jeg godt tænke mig at få uddybet.
Charlotte Munch (DD), 2024-01-18:
Jeg synes, det er meget imponerende, at vores regering i vores lille land ved så meget om, hvad der sker nede i Gazastriben.
Men det er jo dejligt, og det var også derfor, at jeg stillede det her spørgsmål til ordføreren tidligere om Det Danske Hus.
Nu var der vist flere spørgsmål.
Der var også noget omkring det permanente.
Der er også krig ude omkring os, som vi ikke forudså for nogle år tilbage, og sådan er der jo så meget.
Så det er da klart, at hvis det er sådan, at Hamas kommer ud af Palæstina – hvilket jeg også sagde før, så det er i grund og bund bare en gentagelse, men jeg siger det gerne igen – og at vi får noget fred og de to stater kan leve side om side, så er vi klar til at se på det igen.
Men for nuværende er det permanent.
Jeppe Søe (M), 2024-01-18:
-Tak for det.
Allerførst vil jeg lige kvittere for rosen i forhold til vores klogskab i regeringen.
Jeg er selvfølgelig meget enig.
For når I kommer med det her beslutningsforslag, er det jo netop lige præcis det med permanent bare at sige, at sådan her er det, og at det skal være permanent, der er ret voldsomt.
Det ville være noget mere nuanceret, hvis man sagde, at vi stiller de her krav til de steder, der skulle være, eller at indtil det her er opfyldt, vil vi gerne gøre det permanent
Så havde man måske haft en anden debat i den her sal end det, som I reelt får ud af det her, og som jeg i virkeligheden synes handler om, at I fuldstændig sammenkæder det palæstinensiske folk og Hamas.
Charlotte Munch (DD), 2024-01-18:
Det er lidt modsigende tale, ordføreren kommer med.
Han siger på den ene side, at hvis vi havde stillet et krav, var det en anden diskussion, men det er da en gang pjat.
For naturligvis havde det ikke hjulpet, at vi havde stillet krav.
I ved jo bedre i regeringen.
I har jo netop lige fortalt os, at I har undersøgt det hele, og at I ved, præcis hvor pengene går hen.
Det er jo bare der, jeg er enormt imponeret over vores lille land og vores fantastiske regering, der simpelt hen ved, hvor hver en krone, vi sender ud af landet, går hen.
Helle Bonnesen (KF), 2024-01-18:
Det var jo lige præcis, fordi det skal være sikkert, at VLAK-regeringen fremsatte et forslag om at få nogle mere klare og specifikke forhold, så man kunne følge det her tættere og nærmere.
Gunvor Wibroe (S), 2024-01-18:
Jeg ville bare lige tage fat i det her til allersidst, altså at udviklingsbistand ikke virker.
Der står i Liberal Alliances valgprogram inde på hjemmesiden, at de støtter udviklingsbistanden, og at de også gerne ser, at den bliver mere end 0,7 pct.
Altså, går ordføreren imod sit eget parti i det her spørgsmål?
For Liberal Alliance har nogle utrolig fine ord, som jeg på mange måder støtter, inde på hjemmesiden, hvor man beskriver vigtigheden af udviklingsbistanden.
Så går ordføreren imod Liberal Alliances officielle politik?
Henrik Dahl (LA), 2024-01-18:
Det gør jeg selvfølgelig ikke.
Forudsætningen for, at sådan noget udviklingsbistand kan hjælpe, er, at der er minimumsstandarder for god regeringsførelse.
Det er jo også det, som de mennesker, der har forsket i bistanden, siger.
Hvis der er dårlig regeringsførelse, kan man ligesom sige, at så er du bare med til at tilsløre, at man stjæler pengene selv, altså i et kleptokrati, eller at man bruger pengene til våben, eller hvad det måtte være.
Hvis der er noget, der minder om god regeringsførelse, er det en helt anden historie.
Trine Pertou Mach (EL), 2024-01-18:
Tak for det.
Jeg vil starte med at sige – og jeg beklager, at jeg ikke fik gjort det fra talerstolen – at jeg lovede at hilse fra Radikale Venstre og sige, at de ikke kan bakke op om beslutningsforslaget.
Så det være hermed sagt.
Så tog jeg i virkeligheden også ordet for at sige, at jeg faktisk finder det ganske uhørt, at ordføreren i sin afsluttende tale her står og indikerer, at danske skattekroner går til at finansiere terrorbevægelsen Hamas.
Det var det, ordføreren sagde.
Der er lige blevet lavet en gennemgang i Udenrigsministeriet af den bistand, Danmark giver.
Det blev sat på pause for at undgå det, ordføreren siger er tilfældet.
Man har genoptaget den, fordi man har konstateret, at det ikke var tilfældet.
Jeg synes, det er uklædeligt at stå i Folketingssalen og insinuere det modsatte.
Til gengæld glæder det mig, hvis vi sammen kunne arbejde for at sætte en bremse på de pengestrømme, der er til Hamas, bl.a. når ordføreren forhåbentlig får en plads i Europa-Parlamentet.
Så kan man i EU-regi arbejde for at få lukket og sanktioneret Hamas og de lande, der i øvrigt støtter dem.
Mit spørgsmål til ordføreren går i virkeligheden på, at den mistænkeliggørelse, som fru Gunvor Wibroe var inde på, jo også gælder danske udviklingsorganisationer, internationale udviklingsorganisationer og de palæstinensere, der modtager bistanden.
Er det Liberal Alliances politik, at man kollektivt ansvarliggør en hel befolkning for det, som nogle få terrorister har gjort?
Henrik Dahl (LA), 2024-01-18:
Nej, det er vores politik, at udviklingsbistand skal give mening, og det er det, jeg har sagt.
Jeg siger jo bare, og det er også en kendt sag, at der ikke er nogen undersøgelser, der er bedre end de præmisser, som de er stillet op på.
Jeg anholder, og det er jeg overbevist om er en betragtning, man ikke har lagt ind, at hvis man tager regningen for nogle aktiviteter, som en stat selv tager regningen for, når der er tale om god regeringsførelse, er man jo med til at tilsløre, hvordan den pågældende stat prioriterer, hvad det er for nogle prioriteter, den har, og det er et stort problem.
På den måde bidrager vi jo til at tilsløre, hvordan en så dårlig regering som Hamas jo rent faktisk prioriterer, fordi vi tager regningen for nogle ting, som velfungerende stater selv tager regningen for.
Trine Pertou Mach (EL), 2024-01-18:
Jeg tror ikke helt, jeg fik svar på mit spørgsmål, faktisk, så jeg prøver lige at gentage det: Det nu at ville fjerne al udviklingsbistand til Palæstina oven på terrorangrebet den 7. oktober 2023 – og til trods for at en gennemgang af bistanden viser, at der ikke er nogen penge, der ender i de forkerte hænder, så fastholder ordføreren alligevel, at man skal fjerne udviklingsbistanden – er vel en form for kollektiv straf til hele den palæstinensiske befolkning?
Jeg vil anbefale ordføreren at tage en tur til Palæstina, lige nu Vestbredden, og se, hvad virkeligheden er, for at forstå grobunden for noget af den frustration, der er, men også se de kræfter, der rent faktisk gerne vil noget af det, vi har stået og talt om her i salen, nemlig demokrati, menneskerettigheder, civilsamfundsopbygning og have nogle gode jobs, så man kan skabe sin egen økonomi.
Og så kommer hele tostatsløsningen derudover.
Jeg vil anbefale ordføreren at rejse dertil.
Henrik Dahl (LA), 2024-01-18:
Det er bare sådan, at FN's Menneskerettighedsråd ikke er noget værd, for det bliver domineret af lande, hvor der ikke er nogen menneskerettigheder.
Det er et faktum.
Det er også sådan med UNRWA, at der er konstateret de her misforhold, som jeg allerede har nævnt.
Igen vil jeg sige, at det ikke er noget, jeg sådan står og direkte finder på.
Jeg må omvendt konstatere, at udviklingsbistand også er en eller anden form for religion.
Martin Paldam, som er forsker ved Aarhus Universitet, så vidt jeg husker, har forsket i, om udviklingsbistanden hjælper, og det gør den ikke.
Når den ikke hjælper, er det på grund af de her mekanismer, som Angus Deaton fik Nobelprisen for at afdække.
Det må man tage ind i sine betragtninger.
De steder i verden, hvor der har været økonomisk udvikling, har været i Asien, og det har været på grund af markedsøkonomi.
Det har ikke været på grund af den strategi, man har brugt mange steder, f.eks. i Afrika.
Det, jeg står og siger, er facts.
Jeppe Søe (M), 2024-01-18:
Ja, økonomiske incitamenter bruger vi ganske rigtigt ofte.
Der følger så nogle krav med, og der følger nogle ting med, som man så skal leve op til.
Her taler vi om et permanent stop.
Jeg må simpelt hen sige, at jeg synes, at det er helt vildt at høre den manglende tillid fra Liberal Alliance til myndighederne.
Det svarer en lille smule til dem, der stod og bankede i gryder og pander uden for i lang, lang tid i sidste regeringsperiode.
Alligevel står ordføreren og taler om »naive menneskers landsforening«, »en intellektuel forståelse« og alt muligt andet.
Jeg synes, det, jeg hører her, er rendyrket populisme, og jeg synes, det næsten er noget, man kunne have på forsiden af tabloidaviserne.
Tænk, at man står og siger, at den danske regering ikke er villig til at indstille sponsoratet til Hamas.
Det er da en vild overskrift.
Det gør mig ganske enkelt, som det sikkert kan høres, en lille smule rasende, for det er i hvert fald ikke det, jeg står for.
Det er heller ikke det, vi har sagt – nogen af os.
Så det gør mig faktisk vred.
Derudover siger ordføreren, at det ikke giver mening.
Alt det, vi støtter, giver ikke mening.
Jamen det er der jo folk der mener, som er myndigheder, og som har undersøgt det.
Ved ordføreren, om det giver mening?
Har ordføreren besøgt de her steder, talt med dem, ringet til dem og undersøgt fuldstændig til bunds, om de her steder giver mening, eller om vi har fundet nogle korn, der rent faktisk kan forandre det palæstinensiske selvstyreområde?
Henrik Dahl (LA), 2024-01-18:
Jamen jeg er da glad for, at jeg har givet ordføreren en anledning til at svælge i teatralsk harme.
Det skal man da have lov til.
Det er en god følelse, og det under jeg ordføreren fuldt og helt.
Nu skal vi jo tale høvisk heroppe fra Folketingets talerstol, så jeg vil sige noget andet, end jeg ville sige, hvis jeg ikke var på talerstolen, nemlig om hele den her diskussion af »permanent«, og hvad begrebet betyder.
Det henleder jo tanken på kønslig omgang mellem insekter.
Det er utroligt, at man skal diskutere, hvad ordet permanent betyder på den her måde.
Det ved ordføreren jo som sprogmenneske godt.
Jeppe Søe (M), 2024-01-18:
Ja, det er korrekt.
Det ved jeg udmærket godt.
Så har man jo pludselig netop økonomiske incitamenter, som man sender videre.
Jeg ved, at ordføreren og jeg skal på ferie sammen i næste uge – eller udvalgsrejse er det jo.
Vi skal over og tale med rigtig, rigtig mange mennesker, og der kan vi jo så tale sammen, uden at det er i den høviske stemning, der kræves herinde.
Det må jeg sige at jeg ikke gør mere.
Henrik Dahl (LA), 2024-01-18:
Ordføreren har ikke siddet så mange år i Folketinget, som jeg har, men det koster mindst fem kasser øl at omtale den rejse, vi skal på i næste uge, som en ferie.
Det vil jeg meget, meget gerne have mig frabedt.
Vi foreslår et økonomisk virkemiddel, som vi nærmest bruger, hver gang der er møde i Folketingssalen, nemlig økonomiske incitamenter.
Vi foreslår at give et økonomisk incitament til at disponere de mange, mange penge, som magthaverne råder over, på en anden måde.
Gunvor Wibroe (S), 2024-01-18:
Tak for ordet, og tak til ordføreren for det afsluttende indlæg.
Jeg er enig med ordføreren i én ting i den her afsluttende tale, og det er, at Hamas intet godt vil for befolkningen, altså intet.
Det er vi enige om.
Når det så er sagt, vil jeg – for lige at følge op på det her med at tage noget med sig herfra i dag – sige, at jeg oplever en grundlæggende mistillid til vores institutioner.
Det var, og nu citerer jeg, »et råddent FN«.
Det bekymrer mig rigtig meget, særlig også, fordi man ser den udvikling i verden, bl.a. i det helt store demokrati, som jeg ellers er meget glad for, nemlig USA, hvor man også ser det her med, at man rykker ved tiltroen til nogle gamle institutioner.
Det bekymrer mig, for det er sådan noget, der kan sætte gang i nogle skvulp, som ikke er rare for vores demokrati.
Så det er det, jeg tager med herfra i dag.
Trine Pertou Mach (EL), 2024-01-18:
Tak for det.
Jeg vil gerne spørge ordføreren til De Konservatives ønske om kvinders rettigheder, fremme af ligestilling, fremme af unges deltagelse og fremme af unges muligheder for at realisere de drømme, de har, gennem jobs og en økonomi, der gør, at de faktisk kan leve et godt og værdigt liv og også kan være med til at fremme demokrati i de lande, de nu bor i, eller kontekster, de er i.
Det ved jeg er noget, som historisk har optaget De Konservative rigtig meget.
Det er også derfor, De Konservative er med som et af de partier, der var meget aktive bag den udviklingspolitiske strategi, som vi har i Danmark.
Det går jeg ud fra at De Konservative stadig væk ønsker.
Derfor undrer det mig en lille smule, hvordan man netop nu, hvor der er et så massivt behov for at styrke de alternative fortællinger, de alternative kræfter i Palæstina – alternativet til ekstremister og terror, det alternativ, der taler om rettigheder, politisk samtale, dialog og udvikling ad demokratisk vej – egentlig kan støtte et forslag, der netop siger, at der nu permanent aldrig mere skal gives udviklingsbistand til de her områder.
Det er jo netop nu, der virkelig er behov for, at Danmark med sin ekspertise spiller ind.
Helle Bonnesen (KF), 2024-01-18:
I forhold til den første del af spørgsmålet kan jeg bekræfte det.
I forhold til den anden del af spørgsmålet mener vi simpelt hen ikke, at det er prioriteten nu.
Prioriteten nu er den humanitære bistand; det er fødevarer, og det er medicin.
Trine Pertou Mach (EL), 2024-01-18:
Jeg er fuldstændig enig med ordføreren i, at det er en meget vigtig prioritet, at Danmark også øger sin humanitære udviklingshjælp til Gaza.
Det kunne vi godt arbejde på at gøre noget mere.
Men det er jeg enig med ordføreren i.
Men hvad forestiller ordføreren sig egentlig der sker, hvis Danmark nu stopper sin udviklingsstøtte?
Så sætter man jo en stopper for alt det gode arbejde, der har været sat i gang, og som netop handler om at skabe de alternative udviklingsmuligheder.
Helle Bonnesen (KF), 2024-01-18:
Der har været og er gode aktiviteter.
Der er bare også aktiviteter, der ikke er gode, og hvor vi er usikre, og hvor vi ser eksempler på, at pengene ender de forkerte steder, og det har vi ikke lyst til at lægge navn til.